b"\n_START_ARTICLE_\nOricon\n_START_SECTION_\nHitlister\n_START_PARAGRAPH_\nDe japanske hitlistene er bygget opp p\xc3\xa5 grunnlag av salgstall fra rundt 39\xc2\xa0700 salgssteder og musikktjenester, og Oricon Inc. lager ukentlige rangeringer p\xc3\xa5 alt fra musikksingler og album til DVD-er, dataspill og andre underholdningsprodukter. Listene publiseres hver tirsdag i magasinet Oricon Style av underselskapet Oricon Entertainment Inc. Selskapet produserer ogs\xc3\xa5 unders\xc3\xb8kelser og fokusgruppe-vurderinger over tv-reklamer._NEWLINE_I likhet med forgjengeren, hitlisten av Tokushin Music Report fra 1962, var Original Confidence en ekslusiv liste som kun var tilgjengelig for artister og folk i musikkbransjen i Japan. Men utover i 1970-\xc3\xa5rene ble listene tilgjengelige for allmennheten, blant annet i tv-programmet Oricon i slutten av 1970-\xc3\xa5rene._NEWLINE_Selskapet forkortet navnet sitt til Oricon i 1992 og ble delt opp i et holdingselskap og flere underselskaper i 1999. Etter S\xc5\x8dk\xc5\x8d Koikes d\xc3\xb8d har Oricon blitt styrt av grunnleggerens familie. _NEWLINE_Siden de opprinnelige listene ble sluppet i 1967, har det kun v\xc3\xa6rt en h\xc3\xa5ndfull nummer 1-singler av europeiske eller amerikanske artister. Den mest solgte singelen i Japan av en ikke-japansk artist, er \xc2\xabBeautiful Sunday\xc2\xbb av Daniel Boone som ble utgitt i 1976. Siden 1980 har bare noen f\xc3\xa5 singler med europeiske eller amerikanske artister n\xc3\xa5dd toppen av den japanske singellisten, blant dem \xc2\xabI'm in the Mood For Dancing\xc2\xbb av The Nolans (1980), \xc2\xabFlashdance... What a Feeling\xc2\xbb av Irene Cara (1983), \xc2\xabTo Love You More\xc2\xbb av C\xc3\xa9line Dion med Kryzler & Kompany (1995), \xc2\xabLa-La-La Love Song\xc2\xbb av Toshinobu Kubota med Naomi Campbell og \xc2\xabCandle in the Wind '97\xc2\xbb av Elton John (1997)."